৬ষ্ঠ জাতীয় কাউন্সিলেই ‘ভারমুক্ত’ মহাসচিব পাচ্ছে বিএনপি- এমন প্রত্যাশা নিয়েই সম্মেলনে যোগ দিয়েছিলেন সারাদেশের কাউন্সিলর ও দলটির নেতাকর্মীরা। কেন্দ্রীয় নেতাদেরও আশা ছিল, শীর্ষ দুই পদের পাশাপাশি মহাসচিব পদটিও ঘোষিত হবে। শেষ পর্যন্ত মহাসচিব পদটি ‘ভারমুক্ত’ না হওয়ায় অনেকটাই হোঁচট খেলেন কেন্দ্রীয় নেতারা। তবে কাউন্সিলে ঘোষণা না হওয়ায় হোঁচট খেলেও তাদের প্রত্যাশা পূরণ হতে যাচ্ছে এ সপ্তাহেই। সপ্তাহের যে কোনও দিন বিএনপির স্থায়ী কমিটি ও মহাসচিব হিসেবে মনোনীতদের নাম প্রকাশ করবেন খালেদা জিয়া। এক্ষেত্রে মহাসচিব হিসেবে বর্তমানে ভারপ্রাপ্ত মির্জা ফখরুল ইসলাম আলমগীরই চূড়ান্ত। বিএনপির কেন্দ্রীয় পর্যায়ের কয়েকজন নেতা, কাউন্সিলরদের সঙ্গে কথা বলে এসব তথ্য জানা গেছে।